|  |
| --- |
| **1 Pet. 5:5-7****“Onderdanigheid bring gemoedsrus.”***Andries Burger, GK Pinetown, 06 September 2020 (Covid-19 vlak 2 samekoms)* |

*Sing: Lied 155:1, 2, 3; Lied 464:1, 2, 3; “Die liefde van Jesus is wonderbaar!”; Sb. 17-1:1, 5, 6; “Vrede.”*

In Petrus se eerste brief is daar veral drie onderwerpe waaroor hy aanhoudend skryf.

Kan jy nog onthou?

Eers het hy geskryf oor die wonder dat gelowiges uit genade, sonder dat hulle iets daartoe bygedra het, ŉ nuwe lewe van God ontvang het deur Christus se opstanding uit die dood.

Nadat hy daarop uitgebrei het oor hoe seker en hoe bly Jesus en sy verlossing ons maak, was sy volgende onderwerp dat gelowiges onderdanig moet wees aan menslike gesag en dat ons moet aanhou om goed te doen selfs al word ons onregverdig vervolg daarvoor.

Sy derde onderwerp was dat ons anders oor onregverdige lyding moet dink as die ander mense in die samelewing, want dit bring kanse om vir ander te wys hoe Jesus gely het, dit bring kanse om van Hom te vertel wat ons selfs in lyding met blydskap vul.

Verlede week het ons gehoor hoe hy by ouderlinge pleit en aanmoedig om God se kudde, die gemeente, te versorg en op te pas en ŉ voorbeeld te wees.

In die res van die hoofstuk maak hy weer ŉ draai by sy drie hoof onderwerpe – onderdanigheid, waarop ons vandag fokus; volgende keer fokus ons op die ander twee, sy waarskuwing en aanmoediging in tye van vervolging en ŉ herinnering van ons nuwe lewe en die blye gevolge daarvan.

Ons fokus op 1 Pet. 5:5-7 maar ek wil van v1 af lees ter wille van die konteks.

 Lees **<<1 Pet. 5:1-7>>**.

Drie keer staan daar dat ons nederig en onderdanig moet wees, en by elkeen gee hy ŉ rede.

Kyk weer saam na die verse:

v.5 Jongeres moet aan oueres onderdanig wees; v. 5 Almal moet teenoor mekaar nederig wees; v. 6 Onderwerp julle in nederigheid aan God

 En die gevolge...

v. 5 God gee genade aan nederiges; v.6 Hy verhoog nederige onderdaniges; v.7 Hy sorg vir ons.

Onderdanigheid bring genade, verhoging, gemoedsrus – is ek en jy so onderdanig dat ons nie meer angstig is nie?

Wanneer Saul vir Dawid agtervolg om hom dood te maak, dan skryf Dawid in Ps. 4:9, *“Nou sal ek onbesorg gaan lê en dadelik aan die slaap raak, want, Here, U alleen laat my veilig woon.”*

En wanneer hy vir sy lewe voor Absolom vlug skryf Dawid in Ps. 3:6 *“As ek gaan lê, slaap ek goed; ek word ook weer wakker want die Here sorg vir my.”*

Waarom kan hy gemoedsrus hê terwyl hy die dood in die gesig staar?

 Hy sê dit elke keer, Want die Here laat hom veilig woon, die Here sorg vir hom.

Is dit dan nie ook waar vir jou en vir my nie?

 Sorg God nie vir jou en vir my ook nie?

Is dit nie Hy wat vir sy gelowige kinders gesê het, vir my en vir jou ook, dat elke haar van ons koppe getel is en dat nie een op die grond sal val as Hy dit nie wil nie?

 (Luk. 12:7, 21:18)

Waarom is dit dan dat ons so bly bekommer, en in soveel angstigheid lewe?

Kan dit wees omdat ons nie ten volle nederig en onderdanig is aan God nie?

Wel, dit kan ... want onderdanigheid aan God en gemoedsrus het baie met mekaar te doen.

In Afrikaans is v. 7 ŉ nuwe sin, maar in die Grieks is dit nog dieselfde sin as v.6.

Om jou bekommernis op Hom te werp kom saam met van nederigheid en onderdanigheid.

Dit is om jou eie trots te laat vaar en nie meer te dink dat jy self moet sorg nie. Natuurlik bring jy nog jou kant in harde werk en planne maak, maar dit is God wat die uitslag bepaal – dit is Hy wat vir jou en jou geliefde sorg – nie jyself nie.

Nederig en onderdanig wees, is om jou besorgdheid en ou bekommernis en jou angstigheid, jou vrese op God te “werp” – soos om ŉ saal op ŉ perd te gooi, op sy rug te “werp”, sodat die perd dit dan dra.

Is jy vol vrees, is jou lewe die een bekommernis op die ander? Wie dra dit?

Dink jy dalk dat jy self moet sorg?

Wie dink jy is jy om dit te kan doen?

Is jy te trots om te erken dat dit God is wat vir jou sorg?

Waaroor is jy besorgd, wat maak jou angstig?

 Is dit jou gesondheid – dalk kanker, dalk Covid-19, dalk die ouderdom?

 Dalk die versorging van jou gesin, jou salaris is dalk gesny of jy het jou werk verloor?

 Kan dit dalk die onregverdige behandeling wees by die werk,

 of die gevaar van misdaad en geweld?

 Dit kan jou kinders se veiligheid wees, of hulle ongeloof?

 Is dit die eksamen wat voorlê of ŉ boelie by die skool wat jou bang maak?

 Dink maar – jy sal dadelik weet wat dit in jou lewe is...

Wil jy vrede vir jou gemoed hê om soos Dawid te kan slaap?

Wees dan nederig en onderdanig en erken dat jy nie vir jouself kan sorg nie,

gooi jou bekommernis op God, werp dit op Hom,

elke keer wanneer dit by jou opkom,

elke keer wanneer die angstigheid en die vrees jou met ŉ hol kol op die maag en met sweet op jou voorkop beet pak.

Onderwerp jou só in nederigheid aan God dat jy al jou bekommernis op Hom werp, want Hy sorg vir jou.

Los jou trots om te wil “self”,

(dit is die oorsaak van baie ongeluk en baie sonde in ons lewens.)

Wees nederig en onderdanig aan Hom en aanvaar die sorg wat Hy vir hou gee –

Wat dit ook al is wat Hy vir jou bestem het.

Paulus skryf in Fil. 4: 11,12, *“11... ek het geleer om vergenoeg (tevrede) te wees met die omstandighede waarin ek is. 12Ek weet om verneder te word, ek weet ook om oorvloed te hê; in elke opsig en in alle dinge is ek onderrig: om versadig te word sowel as om honger te ly, om oorvloed te hê sowel as om gebrek te ly.”*

Hoe het hy dit reggekry?

 Deur Christus wat hom krag gee, sê hy in die volgende vers.

Nederige onderdanigheid omdat jy ŉ kind van God is en omdat Hy vir jou sorg beteken nie dat alles nou seepglad en voorspoedig sal gaan nie.

(Dit is ŉ dwaalleer wat party kerke en pastore leer – die Bybel leer dit nie.)

Maar omdat God in beheer is, en omdat Hy vir jou sorg kan jy steeds gemoedsrus en vrede hê terwyl jy swaarkry, terwyl jou toekoms onseker is.

Jou nederige onderdanigheid beteken dat jy enigiets van Hom aanvaar – ook die swaarkry wat Hy oor jou pad laat kom.

Jy doen steeds alles wat jy moet, jy leef versigtig en eet gesond,

jy doen jou werk so goed jy kan, jy soek nuwe geleenthede,

jy hou jouself so veilig as wat jy kan –

 maar sonder vrees, sonder angstigheid. Want God sorg vir jou.

Maar onderdanigheid aan God is nie net iets geestelik wat jy in jou privaatheid doen nie. Dit wys baie duidelik in hierdie lewe al.

Voorheen het Petrus geskryf dat ons onderdanigheid aan God sal wys in ons onderdanigheid aan die regering en die owerheid (2:13-17), ook aan ons werkgewers (2:18-25) en in ons huwelike (3:1-7).

Vandag leer ons van die genade en dat versorging en die gemoedsrus die gevolge is van onderdanigheid en nederigheid.

Kyk in v.5 skryf hy dat almal van ons nederig moet wees teenoor mekaar

 en dat die wat jonger is onderdanig moet wees aan die ouer mense.

Hoe is ons nederig teenoor mekaar? Deur mekaar te help.

Nederigheid is nie om minder of sleg van jouself te dink nie.

Nederigheid is om nie aan jou self te dink nie.

*Nederigheid is nie om minder of sleg van jouself te dink nie.*

*Nederigheid is om nie aan jou self te dink nie.*

Nederigheid teenoor ander is om nie aan jouself te dink nie, maar aan die ander.

Om vir ander te sorg met wat hulle nodig het.

God se sorg vir ons is nie net geestelik en verlossing en ewige lewe na die dood nie. Hy sorg nou vir ons, dit is nou dat daar nie ŉ haar van ons kop sal val as Hy dit nie wil nie.

Hy gebruik gelowiges om sy sorg nou vir ons uit te voer.

Maar daarvoor moet gelowiges nederig teenoor mekaar wees.

As jy nie nederig is teenoor iemand anders nie, dan sien jy nie sy nood raak nie, dan help jy nie, dan is jy soos ŉ spanmaat wat nie sy kant bring nie.

Kan jy die bewys van jou nederigheid aan ander gelowiges sien in jou sorg vir hulle, in hulle dankbare besef dat God vir hulle sorg, al het hy jou gebruik?

Dink bietjie, vir wie is jy besig om te sorg – dalk het jy baie om te gee, dalk het jy min, byna niks om te kan gee nie – maar gee jy?

Die diakonie koördineer en reël dalk die uitdeel, maar dit is elkeen van ons wat nederig moet wees om ander te help. Nie net deur die diakonie nie, ook self en direk.

Kyk wat het Petrus geskryf – aan die nederiges gee God genade...

Ons nederigheid aan mekaar bring vir ons gemoedsrus, dit maak ons angstigheid stil –

want ons weet dat God mense saam met ons in die gemeente gegee het om sy sorg vir ons uit te leef in hulle nederige hulp aan ons.

Daar is gelowiges wat so hoogmoedig is dat hulle sê hulle het nie die gemeente nodig nie.

 Ek hoop nie jy is een van hulle nie, pasop – God is die teenstanders van hoogmoediges.

Wie dink jy is jy om jou opinie te handhaaf wanneer die Heilige Gees anders dink en deur Petrus se skryfwerk vir ons leer om teenoor mekaar nederig te wees, om mekaar te help?

Ander het jou hulp nodig, en wag maar, die dag sal kom wat jy agterkom jy het hulle nodig.

Petrus het v. 5 begin deur te skryf dat die wat jonger is onderdanig moet wees aan die ouer mense.

Dit is nie net mense wat jonk in ouderdom is wat onderdanig moet wees aan mense wat al oud is nie.

Dit kan dit ook wees, maar dit kan ook beteken dat die wat jonk in geloof is onderdanig moet wees aan ander wat al ver gegroei het in die geloof.

Maar uit die konteks van v. 1-4, waar hy spesifiek met die ouderlinge praat oor hulle opdrag om die gemeente te versorg, is die bedoeling hoofsaaklik dat almal in die gemeente aan die ouderlinge onderdanig moet wees.

Die Griekse woord wat in Afrikaans as “ouer mense” vertaal is, is dieselfde as wat in v. 1 met ouderlinge vertaal is. (So is dit in die BDV vertaal.)

Jesus Christus is ons Opperherder soos Petrus in v. 4 skryf en Hy gebruik ouderlinge as “onder herders” om sy kudde te versorg, om hulle op te pas en vir hulle ŉ voorbeeld te wees.

Ouderlinge wat hulle werk doen is God se versorgers, en sy oppassers van die gemeente.

Ons het verlede week deeglik daarop gefokus – ek weet nie van die ander ouderling nie, maar ek steier nog onder verlede week se boodskap.

Dink weer soos verlede week saam aan die voorbeeld van die kudde skape wat hulle herder volg.

Met watter skape gaan dit die beste, watter skape eet die beste voer en drink die koelste water? Watter skape is die veiligste en slaap die rustigste?

Is dit nie daardie skape wat onderdanig is aan die herder nie, wat volg waar hy lei en luister wanneer hy waarsku nie? Natuurlik is dit.

Die skape wat aanhoudend eenkant en anderkant toe wil uitbreek, wat nie luister as die herder roep nie, wat nie eet waar en wat die herder voer nie –

dit is hulle wat uiteindelik bang en alleen is en uiteindelik vrek van koue of sonder kos en water, of gevang word deur wilde diere.

Natuurlik moet herders hulle werk reg doen soos die Opperherder dit wil hê.

Ons moet die ouderlinge herinner aan hulle herder werk, ons moet hulle aanmoedig daartoe en aanspreek as hulle dit nie doen nie. Ons moet mooi oplet want daar is wolwe wat maak of hulle herders is en dan gelowiges verlei weg van die ware Herder af. Ons moet bid vir die ouderlinge vir ywer, en wysheid, en uithouvermoë en liefde.

En ons moet onderdanig wees aan hulle, want deur hulle versorging ontvang ons God se versorging en sy bewaring.

Deur hulle herder werk ontvang ons Christus as die Lewende Brood, hulle lei ons na die Lewende Water van die Heilige Gees, en na die koelte van God se teenwoordigheid.

En dáár met in God se beskerming en sy versorging, daar sal ons vrede hê wat bokant die moeilikheid en die sorge en vrese van hierdie lewe uitstyg.

Deur Petrus se skryfwerk gee God drie opdragte vir ons wat ŉ nuwe lewe ontvang in Christus deur Jesus se opstanding uit die dood. Wees onderdanig aan die ouderlinge, wees nederig teenoor mekaar, en onderwerp jou in nederigheid aan die kragtige hand van God.

Maar dit is nie koue wettiese opdragte nie, dit het die wonderlikste gevolge.

Hy gee genade aan nederiges, Hy sal ons verhoog op sy tyd, Hy sorg vir ons.

Wil jy nie ook, en al meer, onderdanig wees aan sy ouderling herders wat jou met die lewende Woord versorg nie?

Dit sal jou laat groei in geloof en sekerheid, dit sal jou beskerm om nie van Christus af te dwaal nie. Deur hulle ontvang jy God se geestelike versorging.

Wil jy nie ook, en al meer, nederig wees teenoor ander gelowiges en hulle help nie?

Deur jou sal hulle die Here se fisiese versorging ontvang – soos jy dit by hulle sal ontvang.

Wil jy nie ook, en al meer, in nederigheid so onderdanig wees aan God sodat jy al jou bekommernisse op Hom werp – en dan die sorg aanvaar wat Hy jou gee deur sy kragtige hand nie?

Hy het jou lewendig gemaak deur Christus se oorwinning, Hy versorg jou, aanvaar sy versorging – wat dit ook al inhou.

Glo Hom, vertrou Hom en leef in nederige onderdanigheid in die vrede en gemoedsrus daarvan.